ก.ล.ต.ไทย MOU หน่วยงานกำกับตลาดทุนบรูไน หวังเชื่อมโยง2ประเทศสู่การเสนอขายตราสารข้ามพรมแดน
ก.ล.ต. ลงนาม MOU กับหน่วยงานกำกับดูแลตลาดทุนบรูไน "AMBD" หวังสร้างความร่วมมือและแลกเปลี่ยนข้อมูลระหว่างกัน เพื่อส่งเสริมการพัฒนาตลาดทุนของทั้งสองประเทศ เตรียมพร้อมสู่การเสนอขายตราสารในตลาดทุนข้ามพรมแดน
2 พ.ย. 2560

ผู้สื่อข่าวรายงานว่า เมื่อวันที่ 25 ต.ค. 60 นายรพี สุจริตกุล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และนาย Yusof bin Haji Abdul Rahman กรรมการผู้จัดการ AMBD ได้ลงนามในบันทึกข้อตกลง (MOU) ซึ่งครอบคลุมการให้ความร่วมมือด้านการพัฒนาตลาดทุน ปูทางให้มีการแลกเปลี่ยนความรู้ และร่วมกันส่งเสริมการพัฒนาบุคลากรระหว่างกัน
นอกจากนี้ ก.ล.ต. ไทย และ AMBD ยังพร้อมที่จะส่งเสริมการพัฒนาตลาดทุน เพื่อนำไปสู่การส่งเสริมการทำธุรกรรมด้านตลาดทุนข้ามพรมแดนอีกด้วย
“เป็นเรื่องน่ายินดีที่ทั้งสองหน่วยงานบรรลุข้อตกลงใน MOU ฉบับนี้  บรูไนเป็นประเทศในภูมิภาคอาเซียนที่มีรายได้ประชากรสูง แต่สินค้าตลาดทุนในประเทศยังมีไม่มากนัก ผู้ลงทุนชาวบรูไนจึงมักลงทุนในตราสารทุนต่างประเทศ  การมีข้อตกลงเพื่อปูทางไปสู่การทำธุรกรรมข้ามพรมแดนในอนาคตผ่านการเสนอขายสินค้าในตลาดทุนไทยต่อผู้ลงทุนบรูไน หรือการเชิญชวนผู้ลงทุนบรูไนให้มาลงทุนในตลาดทุนไทย จึงเป็นประโยชน์ในการสร้างทางเลือกในการลงทุนให้แก่ผู้ลงทุนบรูไน และยังเป็นการขยายโอกาสในการทำธุรกิจให้แก่บริษัทหลักทรัพย์ และบริษัทหลักทรัพย์จัดการกองทุนของไทยได้พร้อมกันอีกด้วย” นายรพี กล่าว
นอกจากนี้ ภายใต้ MOU ฉบับนี้  ก.ล.ต. จะให้ความช่วยเหลือ AMBD ในการถ่ายทอดความรู้ และประสบการณ์ เกี่ยวกับระบบโครงสร้างพื้นฐานที่จำเป็นของตลาดหลักทรัพย์ เนื่องจากในปัจจุบันบรูไนอยู่ระหว่างเตรียมการจัดตั้งตลาดหลักทรัพย์ของตนเอง
รวมทั้งจะถ่ายทอดความรู้ด้านกฎเกณฑ์ในการกำกับดูแลตลาดทุน และการสนับสนุนการมีส่วนร่วมของภาคเอกชนในการพัฒนาตลาดทุน เพื่อส่งเสริมเศรษฐกิจของประเทศได้อีกด้วย